34.

Európsky dozorný úradník pre ochranu údajov odporúča: — zahrnúť odkazy na toto stanovisko do preambúl všetkých návrhov, — vložiť do všetkých návrhov ustanovenia zdôrazňujúce úplné uplatňovanie existujúcich právnych predpisov o ochrane údajov. Európsky dozorný úradník pre ochranu údajov takisto navrhuje objasniť odkaz na smernicu 95/46/ES spresnením, že ustanovenia sa budú uplatňovať v súlade s vnútroštátnymi právnymi predpismi, ktorými sa vykonáva smernica 95/46/ES, — pokiaľ ide o návrh smernice SP, obmedziť prístup príslušných orgánov k dokumentom a informáciám na prípady konkrétne stanoveného a závažného porušovania navrhovaných smerníc a na prípady, keď existuje odôvodnené podozrenie (ktoré by malo vychádzať z konkrétnych počiatočných dôkazov), že došlo k takémuto porušeniu, — pokiaľ ide o návrh smernice SP, stanoviť príslušným orgánom povinnosť vyžiadať dokumenty a informácie prostredníctvom formálneho rozhodnutia justičného orgánu, v ktorom sa určí právny základ a účel žiadosti a aké informácie sa požadujú, lehota, v rámci ktorej sa tieto informácie musia poskytnúť, ako aj právo adresáta požiadať príslušný súd o preskúmanie tohto rozhodnutia, — pokiaľ ide o návrh smernice UCITS, stanoviť príslušným orgánom povinnosť vyžiadať telefonické záznamy a prevádzkové údaje prostredníctvom formálneho rozhodnutia príslušného orgánu, v ktorom sa určí právny základ a účel žiadosti a aké informácie sa požadujú, lehota, v rámci ktorej sa tieto informácie musia poskytnúť, ako aj právo adresáta požiadať príslušný súd o preskúmanie tohto rozhodnutia, — pokiaľ ide o návrh smernice SP, objasniť formy databázy EIOPA zavedením podrobnejších ustanovení v navrhovaných nariadeniach. Takéto ustanovenia musia byť v súlade s požiadavkami nariadenia (ES) č. 45/2001. Ustanovenia týkajúce sa zriadenia databázy musia i) identifikovať účel spracovania a určiť kompatibilné používanie, ii) identifikovať, ktoré subjekty (EIOPA, príslušné orgány, Komisia) budú mať prístup k jednotlivým údajom uloženým v databáze a možnosť upravovať tieto údaje, iii) zabezpečiť právo prístupu a primerané informácie pre všetky subjekty, osobné údaje ktorých sa môžu ukladať a vymieňať, iv) definovať a obmedziť lehotu uchovávania osobných údajov na minimum potrebné na vykonanie takéhoto účelu, — posúdiť nevyhnutnosť navrhovaného systému povinného zverejnenia sankcií vo všetkých návrhoch a overiť, či zverejnenie nepresahuje rámec nevyhnutný na dosiahnutie sledovaného cieľa verejného záujmu a či na dosiahnutie toho istého cieľa neexistujú menej reštriktívne opatrenia. Vzhľadom na výsledok tohto testu primeranosti by sa povinné zverejnenie v každom prípade malo podporiť primeranými ochrannými opatreniami s cieľom zabezpečiť dodržanie prezumpcie neviny, právo dotknutých osôb vzniesť námietky, bezpečnosť/presnosť údajov a ich vymazanie po uplynutí primeranej lehoty, — vzhľadom na nahlasovanie porušení vo všetkých návrhoch i) vložiť do navrhovaných smerníc ustanovenia, v ktorých sa uvádza že: „vo všetkých fázach postupu by sa mala zaručiť identita týchto osôb, pokiaľ ich odhalenie nie je nevyhnutné podľa vnútroštátnych právnych predpisov v súvislosti s ďalším vyšetrovaním alebo následnými súdnymi konaniami“; ii) pridať odsek, podľa ktorého členské štáty musia zaviesť „vhodné postupy na zabezpečenie práva obvineného na obhajobu a vypočutie pred prijatím rozhodnutia o ňom a práva na účinné súdne opravné prostriedky proti rozhodnutiu alebo opatreniu, ktoré sa ho týka“; iii) odstrániť z ustanovení spojenie „zásadami ustanovenými“.